**Saistošo noteikumu projekta “­­­­­­­­Liepājas ostas noteikumi”**

**paskaidrojuma raksts**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Saistošo noteikumu projekts “Liepājas ostas noteikumi” (turpmāk – Noteikumi) nosaka ostas noteikumus Liepājas ostā. Noteikumu projekta mērķis ir noteikt iekšējo kārtību un kuģošanas drošības prasības Liepājas ostā.  Noteikumu projekts izstrādāts, pamatojoties uz Ostu likuma 6. panta pirmo daļu, kas noteic, ka ostas noteikumu projektu izstrādā ostas pārvalde un pēc saskaņošanas ar Satiksmes ministriju attiecīgā pašvaldība dome izdod tos saistošo noteikumu veidā.  Atbilstoši Ostu likuma 6. panta otrajai daļai ostas noteikumi ir obligāti visām juridiskajām un fiziskajām personām, kuras darbojas vai uzturas ostā, un to izpildi pārrauga ostas pārvalde.  Noteikumu projektā tiek norādīta informācija par ostas prasībām iepriekš minētajām personām vides aizsardzībā, ostas funkciju nodrošināšanā, muitošanās jautājumos, kā arī tie paredz atbildību par pārkāpumiem noteikumu neievērošanas gadījumā.  Noteikumi nepieciešami ostas darbības nodrošināšanai, neapdraudot drošību ostas akvatorijā, sauszemes teritorijā, kā arī apkārtējā teritorijā, kas ir ārpus ostas robežām.  Liepājas speciālās ekonomiskās zonas (turpmāk – LSEZ) pārvalde ir izvērtējusi ar Liepājas pilsētas domes 2018. gada 22. novembra lēmumu Nr.477 apstiprinātos saistošos noteikumus Nr.22 “Liepājas ostas noteikumi” un izstrādājusi Noteikumus jaunā redakcijā, kas atbilst izmaiņām ostu darbību reglamentējošajos Latvijas Republikas normatīvajos aktos un starptautiskajiem kuģošanas un jūrniecības standartiem, un būtu skaidri un saprotami visiem Liepājas ostas lietotājiem.  Noteikumu projekts konkretizē ostas kapteiņa pienākumus, funkcijas, kompetenci, atbildību un rīcības plānu jūras negadījumu laikā. Tāpat jaunajā Noteikumu redakcijā aktualizēts regulējums par kuģu stāvēšanu ostā, tauvošanos, piestātņu un būvju ekspluatāciju, galveno uzsvaru liekot uz drošības jautājumiem, novēršot avārijas situācijas un/vai piesārņojuma sekas. Precizēti punkti par navigācijas tehnisko līdzekļu darbības nodrošināšanu, kuģu satiksmi ostas akvatorijā un sakaru nodrošināšanu ostā, kā arī vides aizsardzības jomā tika precizēti nosacījumi par kuģa bunkurēšanas operācijām, nodalot ostas rajonus, kuros obligāti veicama tankkuģa ar IMDG (bīstamām) kodeksā noteiktajām kravām, ierobežošana ar bonām.  Noteikumos veiktas izmaiņas, paredzot, ka putekļus radošu kravu kraušanu var veikt tikai atbilstoši piesārņojošās darbības atļaujā noteiktajam vēja ātrumam un virzienam, proti, Valsts vides dienesta izdotajā piesārņojošās darbības atļaujā ir noteikts vēja ātrums, pie kura konkrētā kravu grupa ir pārkraujama, līdz ar to kādai kravu grupai kraušana jau var tikt ierobežota pie 8 m/s. Valsts vides dienesta atbildība ir noteikt ierobežojumus kravu kraušanai pie noteiktiem vēja virzieniem un stipruma.  Noteikumos ir saglabāts nosacījums, ka tad, ja piestātne nav aprīkota ar slēgtu iekraušanas/izkraušanas sistēmu, tad putekļus radošu kravu kraušanu pārtrauc, vēja ātrumam sasniedzot 10 m/s.  Noteikumi papildināti ar punktu ka, veicot kravas operācijas ir pienākums ievērot vides aizsardzības prasības, kuras noteiktas 2001. gada 1. jūlija likuma “Par piesārņojumu” 24.2pantā, kurā definētas īpašas prasības attiecībā uz piesārņojošām darbībām.  Kā arī Noteikumi papildināti ar atbildību par Noteikumu neievērošanu.  Jaunu ostas noteikumu izstrādes nepieciešamība izriet no pieņemtajiem grozījumiem normatīvajos aktos un Ministru kabineta 2009. gada 3. februāra noteikumu Nr.108 “Normatīvo aktu projektu sagatavošanas noteikumi” 140. punkta, saskaņā ar kuru, ja normatīvā akta grozījumu apjoms pārsniedz pusi no spēkā esošā normatīvā akta, tad šādā gadījumā sagatavo jaunu normatīvo aktu. |
| 1. Fiskālā ietekme uz pašvaldības budžetu | Saistošie noteikumi neradīs fiskālo ietekmi uz pašvaldības budžetu. |
| 1. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Noteikumu tiesiskais regulējums veicinās Liepājas ostā veikto darbību rezultātā izraisītā putekļu un smaku piesārņojuma samazināšanos, tādējādi labvēlīgi ietekmējot un uzlabojot iedzīvotāju veselību, gaisa un vides kvalitāti kopumā. Noteikumi nerada jaunas tiesības vai jaunus pienākumus veselības jomā.  Noteikumu tiesiskā regulējuma mērķgrupa – LSEZ pārvalde, kuģu aģenti, kravu aģenti, stividori, Valsts ieņēmumu dienests, Pārtikas un veterinārais dienests, Valsts robežsardze, citas institūcijas, tranzīta un loģistikas nozares komersanti, kā arī citi komersanti, kas darbojas ostā.  Noteikumu projekta regulējums neparedz uzņēmējdarbības aktivitātes veicināšanu vai jaunu uzņēmumu veidošanos. Noteikumi neierobežo uzņēmējdarbības aktivitātes un komersantu, kas sniedz pakalpojumus Liepājas ostā, konkurētspēju. Noteikumos noteiktā kārtība nodrošinās pakalpojumu sniedzējiem Liepājas ostā vienlīdzīgas tiesības un iespējas. Liepājas osta ir trešā lielākā osta Latvijā ar nozīmīgu ietekmi uz transporta nozari un Latvijas tautsaimniecību kopumā. Nozares rezultāti ir ļoti svarīgi konkurētspējas nodrošināšanā, tāpēc Noteikumiem jāatbilst starptautiskajiem standartiem un jābūt skaidri saprotamiem visiem ostas lietotājiem. |
| 1. Ietekme uz administratīvajām procedūrām un to izmaksām | Institūcija, kurā privātpersona var vērsties saistošo noteikumu piemērošanā, ir Liepājas speciālās ekonomiskās zonas pārvalde. Saistošie noteikumi neradīs papildu izmaksas uz administratīvajām procedūrām un to izmaksām. |
| 1. Ietekme uz pašvaldības funkcijām un cilvēkresursiem | Nav ietekmes uz pašvaldības funkcijām.  Saskaņā ar Ostu likumu ostas noteikumu projektu izstrādā ostas pārvalde un pēc saskaņošanas ar Satiksmes ministriju attiecīgā pašvaldība dome izdod tos saistošo noteikumu veidā.  Saistošie noteikumi neprasa papildu jaunu cilvēkresursu iesaisti procesa nodrošināšanā, ostas noteikumu uzraudzību veiks LSEZ pārvalde. |
| 1. Informācija par izpildes nodrošināšanu | Saistošie noteikumi tiks publicēti oficiālajā izdevumā "Latvijas Vēstnesis" un Liepājas valstspilsētas pašvaldības tīmekļvietnē [www.liepaja.lv](http://www.liepaja.lv). Saistošo noteikumu izpildes kontroli nodrošinās Liepājas speciālās ekonomiskās zonas pārvalde. |
| 1. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanai, un pašvaldības rīcība ir atbilstoša mērķa sasniegšanai. |
| 1. Izstrādes gaitā veiktās konsultācijas ar privātpersonām un institūcijām | Saistošie noteikumi izstrādes gaitā tika saskaņoti ar Latvijas Republikas Satiksmes ministriju, Latvijas Jūras administrāciju, Valsts vides dienestu un saskaņā ar Ostu regulas[[1]](#footnote-1) 15. pantu, veiktas konsultācijas ar Liepājas ostas nomnieku asociāciju.  Sabiedrības viedokļa noskaidrošana tiks veikta atbilstoši Pašvaldību likuma 46. panta trešajā daļā noteiktajam – informācija ievietota pašvaldības oficiālajā tīmekļvietnē www.liepaja.lv un sniegta iespēja ikvienam interesentam iesniegt savus priekšlikumus un komentārus.  Šī sadaļa tiks papildināta pēc sabiedrības viedokļa noskaidrošanas. |

Domes priekšsēdētājs Gunārs Ansiņš

1. Eiropas Parlamenta un Padomes Regula (ES) 2017/352 (2017. gada 15. februāris), ar ko izveido ostas pakalpojumu sniegšanas sistēmu un kopīgos noteikumus par ostu finanšu pārredzamību (Dokuments attiecas uz EEZ) <https://eur-lex.europa.eu/legal-content/LV/TXT/?uri=CELEX%3A32017R0352> [↑](#footnote-ref-1)